

# Tidsskriftet Magma – invitasjon til bidrag:

# Magma 0221: Pandemiens konsekvenser for bedrifter og arbeidstakere.

# Tidsskriftet Magma er et fagfellevurdert vitenskapelig tidsskrift og er Econas medlemstidsskrift. Tidsskriftet utgis av Econa i samarbeid med Cappelen Damm Akademisk. Opplag i 2020 er ca 23 000. Magma er underlagt Fagpressens mediekontroll og blir opplagskontrollert to ganger per år. Magmas formål er å bidra til kunnskapsutvikling, refleksjon og debatt innenfor feltet økonomi og ledelse. Et sentralt mål er å styrke kommunikasjonen mellom forskere og utøvere på de ulike fagområdene.

Magma inviterer nå til å levere bidrag til Magma nr. 2 2022, som har tema ***«Pandemiens konsekvenser for bedrifter og arbeidstakere».*** Temanummeret ønsker bidrag som setter søkelys på COVID-19 pandemiens konsekvenser for norsk næringsliv og sysselsetting i privat sektor.

Så å si alle deler av norsk næringsliv ble, og er fortsatt, påvirket av pandemien. Mange ble tvunget til å stenge ned, andre har opplevd store fall i etterspørselen, mens andre igjen har opplevd stor økning i etterspørselen. Sjokket stilte bedriftslederne overfor store utfordringer som måtte løses ganske umiddelbart. For noen bedrifter var det nødvendig å gjøre tilpasninger i forretningsmodeller og/eller investeringer, mens andre bedrifter sto i et dilemma mellom å si opp, permittere, eller omplassere ansatte til nye oppgaver. I dette temanummeret inviterer vi bidrag som legger vekt på å forstå næringslivets respons på utfordringene pandemien stilte dem overfor, samt hvilke konsekvenser dette har hatt for arbeidstakerne, både de som ble sagt opp eller permitterte, og de som ble værende i bedriften under pandemien.

Vi vil vurdere to typer bidrag: vitenskapelige artikler og praktikerskrevne artikler. Vitenskapelige artikler bør fortrinnsvis være basert på empiriske undersøkelser (kvalitative eller kvantitative). Praktikerskrevne artikler bør i hovedsak være basert på konkrete erfaringer gjort av en bedrift og gjerne beskrive etcase. Redaksjonen vil også vurdere bidrag i form av meningsbærende kommentarer

Forskningsartiklene må også synliggjøre hvordan ny kunnskap kan anvendes av ledere i praksis. Dette perspektivet vil være avgjørende for valg av bidrag som går videre til publisering.

Nummeret vil utkomme primo april 2022. Innsendte bidrag vil bli fagfellevurderte dersom dette ønskes, og gi publiseringspoeng når artiklene publiseres som merket «fagfellevurdert».

Fagredaktører for dette nummeret er Sissel Jensen og Bram Timmermans, begge professorer ved Norges Handelshøyskole.

## Krav til bidrag:

Lesbarhet og tilgjengelighet er viktig. Magmas målgruppe er sammensatt. Vi ber derfor alle forfattere om å være særlig opptatte av et klart og konsist språk, og bevisst benytte mellomtitler og illustrasjoner og figurer for å gjøre fagstoff så tilgjengelig som mulig. Vi vektlegger også bruk av norske termer i fagterminologien, og ber om at det brukes gode norske, begreper der de finnes.

Samtlige vitenskapelig artikler det kreves publiseringspoeng for, skal fagfellevurderes. Dersom fagfellevurdering ønskes, må dette klargjøres ved innsending. Alle artikler blir først vurdert av redaksjonen, og artikler som vurderes som relevante sendes videre til fagfellevurdering. Fagfellevurderte artikler vil bli merket ved publisering. Fagfellevurdering skal sikre kvaliteten på artikkelen, men endelig avgjørelse om publisering tas av redaksjonen.

Samtlige manus vurderes ut fra om tematikken i er relevant for siviløkonomer i Norge og om den passer tidsskriftets profil og form og temaplan for årgangen.

Artikler og annet stoff sendes som e-postvedlegg i word-format til redaksjonen på e-post: magma@cappelendamm.no

**Tidsfrister:**

Forfattere som ønsker å bidra bes snarest å sende inn sammendrag og arbeidstittel til magma@fagbokforlaget.no.

**Frister for artikler som skal fagfellevurderes:**

Innsending av sammendrag Løpende – senest 1. august

Innsending av artikkel 1. oktober 2021

Tilbakemelding fra fagfellevurdering og red. 15. januar 2022

Publisering Juni 2022

**For andre artikler som ikke skal fagfellevurderes gjelder andre frister. Ta kontakt med redaksjonen på** magma@cappelendamm.no

## Format:

Vitenskapelige artikler til Magma skal være på **maksimum 5000 ord, inkludert ingress, litteraturreferanser og sammendrag.** Sammendraget kan være opp til 250 ord, og skal kunne stå alene og tydelig gjøre rede for forskningsspørsmål og funn.

Første manusside skal inneholde forfatterens navn, kontaktinformasjon, samt en kort forfatterpresentasjon og et forfatterportrett, som brukes i byline. Dette fotoet skal trykkes, og må leveres i et bildeformat, ikke som del av dokumentet, og ha god oppløsning.

Artiklene som publiseres sendes til språkvask, og det kan bli aktuelt med eventuelle endringer basert på kommentarer av språklig art.

Manuskript returneres ikke, og redaksjonen påtar seg ikke ansvar for dem.

## Figurer og illustrasjoner:

Figurer og tabeller skal være selvforklarende og bidra til å øke lesbarheten. Hver figur og tabell nummereres i teksten.

Figurer og illustrasjoner skal implementeres i word-dokumentet i illustrativ sammenheng, men bes levert også i originalformat som grunnlag for endelig sideproduksjon. Ved figurer skrives teksten under figuren og ved tabeller skrives teksten over tabellen.

Referanser:
Referanser angis etter APA-format, med forfatter(enes) etternavn og årstall i parentes løpende i teksten.

Hvis referansen har to eller flere forfattere benyttes «&-tegnet» for å liste dem, slik:

(Chatterjee & Kumar, 2016).

Ved flere forfattere benyttes henvisningen «& al».:

(Bataller & Harris, 2015; Kolbjørnsrud et al., 2016; Simon & Newell, 1958; Winston, 1992).

På en ny side etter artikkelen listes referansene alfabetisk etter første forfatters etternavn. Tittel på boktittel eller tidsskrift og volum kursiveres, deretter følger sidetall og utgivelsessted. Det benyttes hengende avsnitt på andre og følgende linjer i en referanse:

Staude, C., & Marthinsen, S.T. (2013). Sosial Kommunikasjon – Personlig – Samtale –Verdi. Oslo: Kommuneforlaget.

For nettlenker kursiveres tittel på lenken, og lenken skal være klikkbar samt at det oppgis lesedato. For eksempel:

Avensia (2015). Omni-Channel Retail 2015, A Scandinavian Omni-Channel Index. Tilgjengelig fra: http://www.avensia.com/resources/report-omni-channel\_160503\_152323.pdf (Hentet: 1. februar 2017)

Referansene skal primært henvise til publiserte arbeid.

Publiseringsrettigheter:
Det er en betingelse for publisering at forfatterne gir publiseringsrettigheter til ”Magma. Dette gir tidsskriftet rett til å formidle artikkelen i trykket form, og elektronisk for åpen tilgang på <http://www.magma.no> etter at den er publisert i papirversjonen.

Forfatterne står fritt til å benytte artikkelen etter utgivelse, men da i den versjon som opprinnelig er publisert. Det skal videre gå klart frem at artikkelen opprinnelig er trykket i Magma, samt henvises til utgivelsestidspunkt.

Artikkelforfatterne kan også arkivere sine artikler i åpne, institusjonelle arkiv etter sperrefristens utløp.